Íslenskir aðalverktakar hafa hlotið viðurkenningu umhverfisráðs Kópavogs árið 2007 fyrir frágang húss og lóðar við Ásakór 2 – 4 . Byggingarframkvæmdir hófust í september 2005 og lauk þeim í mars 2007 . Ásakór 2 – 4 er átján íbúða lyftuhús á þremur hæðum auk bílageymslu . Íbúðirnar eru þriggja og fjögurra herbergja , allar með sérinngangi . Góður frágangur og fagmennska einkenna Ásakór 2 – 4 . Fjölbýlishúsið er falleg bygging sem nýtir vel þá möguleika sem lóðinni fylgir en húsið stendur í hallandi landi og bílageymsla neðanjarðar leysir hluta hæðarmunar á lóðinni . Frá jarðhæð hússins er hæðarmunur leystur með gras - og gróðurbrekkum og þannig mótast skjólgóður hvammur sem snýr vel við sól . Á jöðrum lóðarinnar og aðkomusvæði er markvisst unnið með gróður til skjólmyndunnar og til að skapa hlýlegt yfirbragð . Ásakór 2 – 4 er hannað af ASK arkitektum og Landslag ehf sá um lóðahönnun .